Man skiet aanvallers dood op kleinhoeweArgieffoto bloot ter illustrasie. (Argieffoto: Heritage Protection Group) Twee vermeende rowers is Woensdag in die vroeë oggendure op ’n kleinhoewe in die omgewing van Sundra in Mpumalanga doodgeskiet kort nadat hulle by ’n huis op die kleinhoewe ingebreek het. Die eienaar van dié huis het die twee verdagtes uit oënskynlike noodweer doodgeskiet nadat hulle hom na bewering met messe in sy huis probeer bydam het. Brig. Selvy Mohlala, polisiewoordvoerder, sê twee mans gewapen met messe, het vanoggend kort ná middernag die venster van die huis se studeerkamer gebreek en só toegang tot die huis verkry. ’n Alarm het egter in dié stadium afgegaan en die eienaar van die huis het ondersoek ingestel. Hy het ’n snaakse geluid in die kombuis gehoor en hom in die twee verdagtes vasgeloop. Volgens die eienaar van die huis het die twee verdagtes hom met hul messe probeer steek. Dit is toe dat hy skote met sy gelisensieerde vuurwapen afgevuur het. Albei verdagtes is in die proses gewond. Die skietery het omstreeks 00:50 plaasgevind. Mohlala sê die polisie is ontbied en het met hul aankoms die twee gewonde verdagtes aangetref. Albei is later deur paramedici op die toneel dood verklaar. Die polisie ondersoek tans die omstandighede wat tot die skietvoorval gelei het en ’n geregtelike doodsondersoek word gedoen. Twee messe wat op die toneel gevind is, vorm ook deel van die ondersoek,” sê Mohlala.